A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a Grúziának nyújtandó további makroszintű pénzügyi támogatásról szóló európai parlamenti és tanácsi határozat elfogadására vonatkozó, első olvasatban elfogadott tanácsi álláspontról /* COM/2012/0219 final - 2010/0390 (COD) */





2010/0390 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a Grúziának nyújtandó további makroszintű pénzügyi támogatásról szóló európai parlamenti és tanácsi határozat elfogadására vonatkozó, első olvasatban elfogadott tanácsi álláspontról 1. Előzmények A javaslatnak az Európai Parlament és a Tanács számára történő megküldése (COM(2010) 804 végleges – 2010/0390 COD dokumentum): || 2011. január 13. A Régiók Bizottságának véleménye: || tárgytalan Az Európai Parlament első olvasatban elfogadott álláspontja: || 2011. május 10. A módosított javaslat megküldése: || tárgytalan A Tanács álláspontjának elfogadása: || 2012. május 10. 2. A Bizottság javaslatának célja A javaslat a 2008. évi adományozói konferencián bejelentett lehetséges uniós intézkedések egyike. A javaslat tárgyát képező makroszintű pénzügyi támogatásnak az a célja, hogy: · hozzájáruljon Grúzia külső finanszírozási igényének fedezéséhez és költségvetés-finanszírozási szükségleteinek enyhítéséhez, · támogassa a Nemzetközi Valutaalap programja keretében megvalósuló pénzügyi konszolidációs erőfeszítéseket és külső stabilizációt, · támogassa a fenntartható növekedés fokozására és az államháztartás-irányítás hatékonyságának és átláthatóságának javítására irányuló strukturális reformtörekvéseket, · előmozdítsa és ösztönözze a grúz hatóságoknak az EU-Grúzia ENP cselekvési tervben és a keleti partnerség keretében kijelölt intézkedések végrehajtására irányuló erőfeszítéseit, és ezáltal elősegítse az Európai Unióval való szorosabb gazdasági és pénzügyi integrációt, összhangban a „mélyreható és átfogó szabadkereskedelmi térségről” szóló megállapodásnak a két fél általi megkötésére irányuló tervvel is. 3. Megjegyzések a Tanács álláspontjához 3.1. Általános megjegyzések a Tanács első olvasatban elfogadott álláspontjához 2008 októberében, Brüsszelben nemzetközi adományozói konferenciára került sor, amelyen – az Oroszországgal 2008 augusztusában lezajlott konfliktus nyomán – átfogó uniós támogatási csomag került felajánlásra, legfeljebb 500 millió EUR erejéig. Ennek potenciális része volt két, egyenként 46 millió EUR összegű makroszintű pénzügyi támogatási művelet. Az első rész 2009–2010 folyamán sikeresen megvalósult. A második részt illetően a Bizottság 2011. január 13-án javaslatot fogadott el a Grúziának nyújtandó további makroszintű pénzügyi támogatásról. Az Európai Parlament a javaslatról a 2011. május 10-i plenáris ülésén szavazott, és jogalkotási állásfoglalást fogadott el. Az abban foglalt módosításokat a Bizottság teljes egészében elfogadta és a szövegbe beillesztette. A módosítások elsősorban a szövegnek a 2011 márciusában hatályba lépő új komitológiai rendelethez[1] való hozzáigazítását szolgálták. A Bizottság elismeri, hogy az eredeti javaslat az új komitológiai rendelet következtében módosításra szorult, és az Európai Parlamenttel egyetért abban, hogy a makroszintű pénzügyi támogatási programra vonatkozó egyetértési megállapodást tanácsadó bizottsági eljárással kell elfogadni, nem pedig vizsgálóbizottsági eljárással, ahogy a Tanács javasolja. 2011. december 15-én a COREPER minősített többséggel olyan közös álláspont elfogadása mellett foglalt állást, amely nyomatékosítja, hogy a makroszintű pénzügyi támogatási programra vonatkozó egyetértési megállapodást vizsgálóbizottsági eljárással kell elfogadni. A Tanács által 2012. január 23-án elfogadott politikai megállapodás ezt megerősítette. A pénzügyi tanácsosok munkacsoportján belüli korábbi viták alkalmával a Bizottság az egyetértési megállapodás tanácsadó bizottsági eljárással való elfogadása mellett érvelt, és támogatta az elnökség javasolta kompromisszumos megoldást. Eszerint általános szabályként a vizsgálóbizottsági eljárást kellett volna alkalmazni, ám ebben az esetben a komitológiai rendelet 2. cikke (3) bekezdésének második mondata alapján lehetőség lett volna a tanácsadó bizottsági eljárás alkalmazására, mivel e rendelkezés értelmében kellően indokolt esetben olyan végrehajtási jogi aktusok is tanácsadó bizottsági eljárással fogadhatók el, amelyekre elvben a vizsgálóbizottsági eljárás alkalmazandó. A javasolt kompromisszumos megfogalmazás szerint a javasolt makroszintű pénzügyi támogatás i. a 2009-ben jóváhagyott művelet utóintézkedése, és ii. szerény (46 millió EUR) felső összeghatárral rendelkezik, ezért indokolható a tanácsadó bizottsági eljárás alkalmazása. Az elnökség azonban nem tudott konszenzust kialakítani, így kompromisszumos megoldása nem talált elfogadásra. A Bizottság úgy véli, hogy egy második olvasat az előterjesztett támogatásra nézve aggályos késedelmet eredményezhet: a Grúziának szánt makroszintű pénzügyi támogatást fontos mihamarabb jóváhagyni. Körülbelül egy év telt el azóta, hogy a Bizottság 2011 januárjában elfogadta a javaslatot. A Bizottság sajnálatosnak tartja ezt a késedelmet, amely annak dacára áll fenn, hogy a javaslat lényegét tekintve a két társjogalkotó egyetért, és hogy – mint ismeretes – az előterjesztés egy 2008-ban tett felajánlás folyománya. A Bizottság úgy véli: elengedhetetlen gyors megoldást találni annak eldöntésére, hogy az egyetértési megállapodást tanácsadó bizottsági vagy vizsgálóbizottsági eljárással kell-e elfogadni. Fontos azt is megjegyezni, hogy a Grúziára vonatkozó javaslat esetének megoldatlansága minden további, makroszintű pénzügyi támogatásra irányuló előterjesztést meghiúsíthat. Ennek nem szabad bekövetkeznie, már csak azért sem, mert a globális pénzügyi környezet romlása és az „arab tavasznak” az Európai Unió déli szomszédságában jelentkező gazdasági és pénzügyi hatása további igényeket kelthet az uniós makroszintű pénzügyi támogatások iránt. 3.2. Megállapodás a Tanács álláspontjáról ebben a szakaszban Az Európai Parlament első olvasatban elfogadott álláspontja óta a Tanács és a Parlament közötti intézményközi tárgyalások nem jártak sikerrel. A Parlament határozottan kitart amellett, hogy az egyetértési megállapodást tanácsadó bizottsági eljárással kell elfogadni, míg a Tanács úgy véli, hogy az új komitológiai rendelet értelmében a vizsgálóbizottsági eljárás alkalmazandó. Ebben a kérdésben az informális találkozók nem vezettek kompromisszumhoz. 4. Következtetés A Bizottság az egyetértési megállapodás tanácsadó bizottsági eljárással való elfogadását támogatja. Következésképpen nem ért egyet a Tanács által 2012. május 10-én elfogadott közös álláspontban foglaltakkal. A Bizottság mindazonáltal – a fentieknek megfelelően – úgy véli, hogy elengedhetetlen gyors megoldást találni, és készen áll arra, hogy elősegítse a két társjogalkotó közötti kompromisszum gyors megtalálását ebben a kérdésben. [1] Az Európai Parlament és a Tanács 2011. február 16-i 182/2011/EK rendelete.